Predkladacia správa

	Podľa ustanovenia § 28 ods. 3 a 4 zákona č. 231/1999 Z. z. o štátnej pomoci v znení zákona č.434/2001 Z. z., ktorým sa mení a dopĺňa zákon č. 231/1999, je Úrad pre štátnu pomoc povinný do konca septembra nasledujúceho roka vypracovať ročnú správu o poskytnutej štátnej pomoci za predchádzajúci kalendárny rok,  predložiť ju vláde na prerokovanie a po jej schválení ju predložiť Európskej komisii. Na základe uvedeného zákona predkladáme materiál „Správa o poskytnutej štátnej pomoci v Slovenskej republike za rok 2001“, ktorý obsahuje základné a súhrnné informácie o poskytnutej štátnej pomoci za uvedené obdobie.	
Právnym rámcom pre poskytovanie a monitorovanie štátnej pomoci je zákon Národnej rady SR č. 231/1999 Z. z., o štátnej pomoci. Táto právna norma bola čiastočne kompatibilná s právom Európskej únie. V záujme dosiahnutia úplnej kompatibility s acquis communautaire a v súlade s požiadavkou Európskej komisie Národná rada  SR  schválila  novelu  zákona  pod 
č. 434/2001 Z.z. s účinnosťou od 1.11.2001. Zákon o štátnej pomoci vymedzuje oblasti a činnosti, na rozvoj ktorých sa môže štátna pomoc poskytnúť, ako aj jednotlivé účely, vrátane určenia limitov štátnej pomoci. Platný zákon rešpektuje základné princípy článku 87 Zmluvy o založení Európskeho spoločenstva.
Úrad pre štátnu pomoc pri posudzovaní, hodnotení a schvaľovaní štátnej pomoci vychádza z horeuvedeného  zákona o štátnej pomoci a z pravidiel Európskej komisie o štátnej pomoci, pretože Slovenská republika sa zaviazala dodržiavať  acquis communautaire v článku 64 Dohody o pridružení. Tento záväzok bol znova potvrdený EÚ v Spoločnej pozícii ku kapitole 6 – Politika hospodárskej súťaže.
Zmluvné strany sa v Európskej dohode o pridružení zaviazali zabezpečiť transparentnosť a prehľadnosť v oblasti štátnej pomoci tým, že si budú každoročne poskytovať správy o celkovej sume a o rozdelení poskytnutej štátnej pomoci. 
Predložená správa bola na medzirezortnom pripomienkovom konaní a sú v nej obsiahnuté návrhy na doplnenie..